Forestil dig en mur, der står og holder en kæmpe bølge tilbage. Trykket fra bølgen bliver kun større og større, og til sidst kan muren ikke holde vandet tilbage længere. Og så vælter vandet ind som en flodbølge.

I løbet af de næste 15 år kommer kvinderne til at overtage flere og flere af de magtfulde positioner i samfundet – ikke gradvist, men som en stor bølge, der på én gang vælter ind over samfundet. Kvinder uddanner sig nemlig langt bedre end mænd. Den udvikling ser vi allerede i dag, og den vil fortsætte.

Derfor vil det i 2030 være kvinderne, der har topposterne i samfundet, og mændene vil være skudt ud på sidelinjen. Kønsdebatten vil komme til at foregå med omvendt fortegn, og et stort og presserende spørgsmål er derfor: Hvad skal vi dog stille op med alle de håbløse mænd?